যুদ্ধে শেখ মুজিব উপস্থিত ছিলেন না এটা সত্য, কিন্তু তিনি ছিলেন অনুপ্রেরণার সার্বক্ষণিক উৎস। অস্থায়ী বাংলাদেশের সরকারেরও তিনিই ছিলেন প্রধান। তাজউদ্দীন তার ১০ এপ্রিলের বক্তৃতা করেছিলেন যে বাক্যটি দিয়ে সেটি হলো, “বাংলাদেশের সাড়ে সাত কোটি মুক্তি-পাগল গণ-মানুষের নেতা বঙ্গবন্ধু শেখ মুজিবুর রহমান ও তার সরকারের পক্ষ থেকে আমি আপনাদেরকে আমার সংগ্রামী অভিনন্দন জানাচ্ছি।” পঁচিশের রাত্রের পর দুই নেতা পরস্পর থেকে বিচ্ছিন্ন ছিলেন, সেই বিচ্ছিন্নতা যাতে স্থায়ী দূরত্বের রূপ নেয় সে লক্ষ্যে একদিকে মোশতাক ও তার অনুসারীরা এবং অন্যদিকে মুজিববাহিনীর নেতারা অত্যন্ত তৎপর ছিলেন। মুজিবনগরে অবস্থানকালে তাজউদ্দীনের সতর্কতার জন্য তারা সফল হননি।